Ameerika romaanikirjanik Herman Melville Joseph O. Eatoni portreel 1870. aastast, mil ta polnud avaldanud proosateoseid juba 13 aastat
**Kirjutamistõrge** (inglise keeles *writer's block*) on seisund, milles autor kaotab võime luua uusi teoseid või tema loomingulisus pidurdub. Kirjutamistõrgete raskusaste varieerub tugevalt, see võib ulatuda raskustest uute algupäraste ideede leidmisel kuni aastaid kestva loomevõimetuseni. Kirjutamistõrkeid on jäädvustatud kogu kirjanduse ajaloo vältel. Valdavalt kasutatakse terminit "kirjutamistõrge" otseselt kirjutamise ning seejuures enamasti ilukirjanduse kontekstis, kuid sama nähtus esineb ka teistel loomealadel nagu muusika ja kujutav kunst.

Kutselistest autoritest on kirjutamistõrgete käes kannatanud näiteks kirjanikud F. Scott Fitzgerald ja Joseph Mitchell, koomiksiautor Charles M. Schulz, helilooja Sergei Rahmaninov ja laulukirjutaja Adele. Sellealaste teadusuuringuteni jõuti 1970. aastate lõpus ja 1980. aastatel. Sellastes uuringutes valitsesid protsessuaalne ja postprotsessuaalne paradigma, mistõttu keskenduti peamiselt kirjutamisprotsessile. Kirjutamistõrgete esimese teadusliku kirjelduse andis 1947. aastal psühhoanalüütik Edmund Bergler. Samas on mitmed silmapaistvad kirjanikud kannatanud kirjutamistõrgete all ammu enne Bergleri kirjeldust, näiteks Herman Melville, kes mõni aasta pärast "Moby Dicki" lõpetamist loobus romaanikirjutamisest sootuks.

Põhjused
--------

Kirjutamistõrgetel võib olla mitmesuguseid põhjusi. Osa neist on loovusprobleemid, mis on seotud autori enda loominguga. Kirjanik võib kaotada loomingulise inspiratsiooni, teda võivad häirida välised sündmused. Kirjandusliku kirjelduse sellest annab George Orwelli romaan "Keep the Aspidistra Flying", mille peategelane Gordon Comstock püüab asjatult lõpetada eepilist poeemi, mis kirjeldab üht päeva Londonis: "Õigupoolest oli see tema jaoks liiga suur. See ei olnud kunagi tõeliselt edasi liikunud, üksnes pudenes laiali kildudeks."

Tõrked võivad tuleneda ka häirivatest asjaoludes autori elus või töös nagu haigused, depressioon, eraeluliste suhete katkemine, rahamured või läbikukkumistunne. Juba surve loomingu tootmiseks võib kirjutamistõrkele kaasa aidata, eriti kui see sunnib autorit töötama vastu oma loomupäraseid kalduvusi (näiteks tähtajaks, sobimatus stiilis või žanris). Kirjutamistõrkeni võib viia ka surve, mis tuleneb eelnevast suurest edust.

Tühja lehe sündroom
-------------------

Tühja lehe sündroom sarnaneb kirjutamistõrkega, ehkki ei ole rangelt psühholoogiline termin. See võib esineda igal ajal, sõltumata varasemast loomingulisest edust. Sündroom võib olla kirjanike jaoks äärmiselt häiriv ning takistada uue loomingu väljatulekut pikaks ajaks. Sellega toimetulekuks kasutatakse mitmesuguseid strateegiaid: konkreetsest teosest eemaldumine, teiste raamatute lugemine ja enese kirjutama sundimine sõltumata tulemusest. Tühja lehekülje sündroomi vältimiseks on kõige parem, kui juba kirjutama asudes on olemas idee, ning hoidutakse prokrastineerimisest, kuna stress vaid süvendab tühja lehekülje sündroomi..

Viited
------

1. ↑  Clark, Irene. "Invention." Concepts in Composition: Theory and Practice in the Teaching of Writing. 2nd ed. New York: Routledge, 2012. Print.
2. ↑  Rienzi, Greg. "Great Scott: Fitzgerald's Baltimore." The JHU Gazette. Johns Hopkins University. 28. September 2009. Web. 19.02.2012
3. ↑  The *New Yorker* writer who didn't publish for 30 years *BBC News* feature and video 7 May 2015
4. ↑  Downey, Bill. Right Brain – Write ON!. Englewood Cliffs: Prentice-Hall, Inc. 1984. Print
5. ↑  How great artists have fought creative block
6. ↑  Adele Opens Up About Writer's Block
7. ↑  Akhtar, Salman (1.01.2009). *Comprehensive dictionary of psychoanalysis*. Karnac Books. Lk 310. ISBN 978-1-85575-860-5. Vaadatud 17.10.2011.
8. ↑  Miller, John J. "Wordsmiths Without Words." National Review 68.9 (2016): 23-24. Academic Search Premier. Web. 20 Oct. 2016
9. ↑  George Orwell, *Keep The Aspidistra Flying*, Chapter 2.
10. ↑  Angelique Caffrey (28.08.2012). "Blank Page Syndrome". *explore writing*. Vaadatud 13.04.2015.

Välislingid
-----------

* Upper, Dennis (sügis 1974), "The unsuccessful self-treatment of a case of "writer's block"", *Journal of Applied Behavior Analysis*, **7** (3): 497, DOI:10.1901/jaba.1974.7-497a, ISSN 0021-8855, PMC 1311997, PMID 16795475
* Ledoux, Denis, Don't Let Writer's Block Stop You
* What is Writers Block
* Cartoon strip *Writer's Block* at FLIP Animation Magazine
* 101 Techniques to Overcome Writer's Block Used by Writers